Kolme valokuvaajaa on koostanut Keski-Suomen järvien huonosta tilasta otetuista vedenalaisista kuvista näyttelyn. Kymmenellä kuvaparilla ja järven pohjalta nostetuilla rojuilla on haluttu tuoda esiin järvien pohjaan heitetyn romun määrä.

Vaajakosken Wanhassa Woimalassa esillä oleva Peittävä vesi -näyttely avautui viikko sitten. Esillä on esimerkiksi hylättyjä polkupyöriä, kettinkejä, peltiämpäreitä ja muovipusseja.

Kolme valokuvaajaa kuvasi viime kesänä Suomen järvien pinnan alaista todellisuutta.

"Todellisuudessa paikat, missä me sukelletaan, ovat aika karuja. Käytännössä kaatopaikkoja." Tomi Tuuliranta

- Sitä kuvitellaan, että vedenalainen maailma on hieno ja valoisa. Todellisuudessa paikat, missä me sukelletaan, ovat aika karuja. Käytännössä kaatopaikkoja, sanoo valokuvaaja Tomi Tuuliranta.

Toinen kuvaajista, Marko Toivakka on samoilla linjoilla.

- Se on sellainen maisema, mitä kovin moni tavallinen ihminen ei pääse näkemään. Romua on siellä todella paljon.

Mutapohja hidastaa hajoamista

Veden alle hylätyt tavarat säilyvät siellä pitkään.

- Esimerkiksi polkupyörä, joka on ollut arviolta 15-20 vuotta veden alla, on nyt vedestä nostettuna käytännössä ruostunut ruostehiutaleiksi, Marko Toivakka valottaa.

"Joku meissä ihmisissä on, perusluonteessa tai yhteiskunnassa, joka saa meidät välinpitämättömiksi." Marko Toivakka

Suomen järvien mutapohjat säilövät esineitä. Kun tavara uppoaa mudan sekaan, on se siellä käytännössä hapettomassa tilassa, eikä hajoamista tapahdu.

Näyttelyn kuvat paljastavat ihmisen välinpitämättömyyden.

- Joku meissä ihmisissä on, perusluonteessa tai yhteiskunnassa, joka saa meidät välinpitämättömiksi. Pääasian on, että saadaan asiat pois omista käsistä, niin se on sitten jonkun toisen huoli, Marko Toivakka hämmästelee.

- Toivotaan, että tämä näyttely avaisi ihmisten silmät ja alkaisimme katsoa omia vesistöjä niin, että missä kunnossa ne ovat ja että niistä pidettäisiin huolta, Tomi Tuuliranta päättää.

Näyttelyyn Wanhassa Woimalassa voi tutustua vielä 16.6. asti.

Edit klo 14.10 lisätty video